Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 30. listopada 2011.

37(92)2011.

Evanđelje Mt 23,1-12
Govore, a ne čine.
Čitanje svetog Evanđelja po Mateju
U ono vrijeme:
Isus prozbori mnoštvu i svojim učenicima: »Na Mojsijevu stolicu zasjedoše pismoznanci i farizeji. Činite dakle i obdržavajte sve što vam kažu,
ali se nemojte ravnati po njihovim djelima
jer govore, a ne čine.
Vežu i ljudima na pleća tovare teška
bremena, a sami ni da bi ih prstom makli.
Sva svoja djela čine zato da ih ljudi vide.
Doista, proširuju zapise svoje i produljuju
rese. Vole pročelja na gozbama,
prva sjedala u sinagogama,
pozdrave na trgovima i da ih ljudi zovu
'Rabbi'. Vi pak ne dajte se zvati 'Rabbi',
jer jedan je učitelj vaš, a svi ste vi braća.
Ni ocem ne zovite nikoga na zemlji
jer jedan je Otac vaš - onaj na nebesima.
I ne dajte da vas vođama zovu,
jer jedan je vaš vođa - Krist.
Najveći među vama
neka vam bude poslužitelj.
Tko se god uzvisuje, bit će ponižen,
a tko se ponizuje, bit će uzvišen.«
Riječ Gospodnja.

Fra Ilija je odgovorio 19. X. 2011. na moje pismo u 16 sati: Dragi Fra Drago, Pax et Bonum !Evo još sam na liniji....Hvala na brzom javljanju i tvom posredništvu...Jučer je došla grupa vojnika, njih dvadesetak na jedan brežuljčić ovdje u Kimbulu...Vele da čuvaju ...U vidu skorih IZBORA...Oni redovito donose veliki NERED, pljačku, silovanja...U Božje ruke....Ovo je Mjesec Marije i Misija!HVALA na duhovnoj povezanosti. Odani Fra Ilija

JAO ONIMA KOJI BOGA KORISTE ZA SVOJ PROFIT ! (Mt 23, 1-12)
Je li kršćanska vjera opijum ili otuđenje? Sigurno ne kad se istinski živi. Da, kada je ona samo lijepa ideologija kojoj ne odgovara život. Ona je nijema u onome koji ju upotrebljava kao fasadu svojim interesima. Ta napast lijepog uvjerenja i sadržaja te drukčijeg življenja, trajna je napast. I tu nema izuzetka. Svi smo u tome napastovani. Ta neusklađenost između vjerovanja i življenja biva sablazan i smetnja da se povjeruje.
Skoro bi se moglo reći da Isus ne donosi novu vjeru ali uvodi novu životnu praksu. Kod njega je vjerovanje i življenje jedno. Zato je on govorio 'kao nitko do sada'. On je božanski svjedok vječne istine. Kako su Isusa titulirali za vrijeme njegovog zemaljskog života? Obični ljudi su ga nazivali njegovim imenom: "Isuse, smiluj nam se" (Lk 17,13), "Isuse sjeti me se" (Lk 23,42). Pa i zli duhovi zvali su ga: "Što hoćeš od nas, Isuse Nazarećanine? (Mk 1,24).
Napomenimo da ime Isus znači "Bog spašava". Dok drugi jednostavni naziv "Gospodin" označava suverenost. Tako ga nazivaju učenici i farizeji, protivnici kao i simpatizeri - "Moj Gospodine". Taj se naslov pridavao rabinima i važnim osobama. Petar ga tako naziva: "Gospodine, dobro nam je..." Mk 9,15). Riječ "Gospodin" ima drugo značenje poslije Uskrsnuća. Od tada ima značenje božanstva. Ispovjediti da je Isus Gospodin, značilo je cijelu kršćansku vjeru.
Pod plaštem i imenom Isusa učitelja može se vrlo lagano uvući vlastita želja za čašću kod onih koji su 'profesionalci' kršćanstva. H. Džubran reče: Isuse stavili su ti na glavu krunu da je stave na svoju." (Prorok). Isus upozorava na kult ličnosti. Toga treba biti svjestan ne samo onaj koji za tim ide nego i oni koji mu daju isti kult. Uvijek je uzajamna odgovornost. Taj kult ličnosti poznat je u svim civilizacijama i religijama. Susrećemo ga u starom Egiptu, Babilonu, Indiji... Isus poziva da se nikome ne daje kult, osim Bogu. On uspostavlja bratstvo svijeta a ne gospodarenje. Tamo gdje vlada kult ličnosti tamo nema istinskog rasuđivanja.
Zle posljedice toga poznate su u povijesti. Stradali su mnogi narodi radi kulta ličnosti. U ozračju kulta ličnosti nema objektivnog prosuđivanja i osobnog vladanja. Obično se to događa u depersonaliziranim zajednicama. Što je god osobna svijest vrednovanija manje se događa kultno poklonstvo. Već je u Mojsijevim zapovijedima zabranjen bilo kome kult osim Bogu. Isus više puta upozorava svoje sljedbenike, a i cijeli svijet, da se vrlo često 'vukovi' preobuku u 'ovčje' runo.
Mnogi na sebe stave plašt kršćanstva, a u dubini sve usmjeruju na sebe. Čak bi htjeli da im i Bog 'služi'. Tada to nisu sluge Božje nego gospodari (tirani) 'u ime Boga'. I sve se to događa u ime brige za 'kraljevstvo Božje'. Iza religioznosti dosta se toga skriva i prikriva što nema veze s vjerom. U tome smislu Crkva se uvijek mora pročišćavati i oslobađati natruha koje su vjekovima ušle u nju i zalijepile se za njezinu kožu. Uzmimo samo tituliranje svećenika i crkvenih prelata.
Zar se toga ne bi trebalo osloboditi – i ozgor i ozdol? Možda to danas ništa ne znači ali je u svakom slučaju nakaradno i više sliči na kraljevski dvor nego li na Isusovo bratstvo. Bilo je vrijeme u Crkvi kad se nastojalo što više imitirati židovstvo pa se tako vratilo dosta toga što je Isus odbacivao. Dosta toga hramskoga preselilo se iz židovskog hrama u kršćanske crkve. A isto tako dosta se dekoracije s kraljevskih dvora uvuklo u biskupske i župske dvore. Problem je institucije.
Već je u SZ a posebno Isus osudio one koji koriste Boga i Božje ime za svoje osobne profite. Koji koriste ljudsku vjeru i traženje da bi se sami uzdigli. Nešto od toga ima kod današnjih raznih duhovnih 'gurua'. Oni manipuliraju ljudskim traženjima i patnjama i vjerom.
Ne bi trebalo prezreti ljudska traženja ali bi trebalo vidjeti zdravost kod voditelja. Takva je bila praksa u prijašnjoj Crkvi. Samo duševno i vjerski zdrav voditelj mogao je predvoditi duhovne pokrete. Daj nam Bože zdravih i trijeznih voditelja. Marjan Jurčević

31. nedjelja kroz godinu A (Mt 23,1-12)
Govoriš li to meni, Gospodine? Od drugih tražim da čine ono što sam nisam spreman činiti. Govorim, i ne činim. Danas: tolike riječi opomene! ...Počasna mjesta svima su važna briga. Osjetljivi smo na naslov kojima nas ljudi oslovljavaju. A Ti želiš da jedni drugima budemo maleni i - poslužitelji. Želiš da se pretječemo u poniznosti...
Skloni smo zamišljati da se naše zasluge očituju na ljudima oko nas i očekujemo da nas ljudi takvima priznaju. U nerazboritosti tako mislimo da mi uvjetujemo ono što je zapravo pridržano samo nebeskom Ocu - od kojega je svako očinstvo na zemlji.
Gospodine! Svima koji na bilo koji način obavljaju nešto od Tvoje službe, udijeli da žive i čine ono što govore. A meni, ćudljivom djetetu svome, budi Učitelj po svom Duhu i upućuj me u svu istinu Tvoje Riječi u svakoj prigodi života. I udijeli mi milost da Riječ živim. Priredio: Dario Miletić

Zahvalnica fra Ilije Barišić, misionara
Gospodin Vam dao svoj MIR !
Ponajprije ovom zahvalnicom, potvrđujem da je Vaša pošiljka stavljena na račun Misije Kimbulu, 2. rujna 2011. stigla na svoje odredište. Dok ste nam javili da je pomoć poslana i naznačili sve za koju nakanu, mi smo već tako raspodijelili i u djelo proveli svaku nakanu.Vama kao ekonomu fra Vladi, Majci Provinciji, svoj subraći i dobročiniteljima, u ime Misije Sv. Josipa Kimbulu, iskreno i bratsko priznanje, odanost i ZAHVALNOST.
Svečani Blagoslov novih župnih prostorija, jedna vjeronaučna dvorana posvećena je u čast Sv. Jeronima, u znak zahvalnosti i priznanja Provinciji Sv. Jeronima u Dalmaciji, obavio je naš Biskup Sikuli Paluku Melchisédech, u nedjelju 16.10. 2011. u Koncelebraciji 10 svećenika i jedan Đakon je vršio svoju službu.
Kažu da je i naroda bilo oko 10 tisuća.
U dvorani „Agapè“ uzvanika je bilo stotinjak. U drugim dvoranama su bili radnici sa njihovim obiteljima. A svi vjernici su se organizirali u tri sela gdje su svi mogli ponešto, ako ne pojesti, makar popiti domaćeg piva od banana.
Kiše nije bilo, pa je sva svečanost protekla u najljepšoj harmoniji i redu. Policije i vojske nije bilo vidjeti, što je sve oduševilo.
Provincija Sv. Jeronima u Dalmaciji i Mala Braća u Dubrovniku, spominjani su bezbroj puta.
Bilo je i suza radosnica i zahvalnica.
Ostalo će Gospodin uzvratiti Vama i svim dobročiniteljima.
Bratski pozdravlja, odani i zahvalni Fra Ilija Barišić, ofm misionar
Kimbulu, 19.10.2011.

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 30. X. XXXI. Nedjelja kroz godinu, Marcijan, Marcel
Ponedjeljak: 31. X: Anđeo, Alfons. Kateheza za odrasle u 20 sati
Utorak 1. XI. SVI SVETI MISE KAO NEDJELJOM U 8,30 u 10 i 19 sati — molitva sv. Anti . Svakog utorka u našoj crkvi je molitva naših svećenika i vjernika: KRUNICOM ZA PRAVDU u 18,30 sati.
Odriješenje na svim grobljima u popodnevnim satima a na GRADSKOM predvodi nadbiskup u 15 sati. Tko pohodi grobove svojih pokojnih i u osmini obiđe groblje dobiva potpuni odnosno djelomični oprost.
Kateheze za mlade u 20,15 sati.
Srijeda 2. XI. DUŠNI DAN MISA U 7 i 19 sati
Četvrtak 3. XI. Martin, Silvija.
Petak 4. XI. Karlo Boromejski
Subota 5. XI. Srijemski mučenici, Emerik
Nedjelja 6. XI. XXXII. Nedjelja kroz godinu, Leonard, Sever
NEDJELJNE SU MISE u 8,30 u 10 i u 19 sati
Svaki dan je misa u 7 i u 19 sati. Služba časova (časoslov): svagdanom u sv. Misi. Prve nedjelje u mjesecu sastanak s FSR-om sat vremena prije večernje mise. Euharistijsko klanjanje: u petak poslije Mise .
KRUNUCA svaki dan u 18,30 sati

PODNO GRIJANJE U CRKVI SV. FRANE
30. listopada. Bogu hvala i svima hvala za pomoć pri uređenju poda crkve a sada podnog grijanja. Na blagdan sv. Jeronima Provincijskog zaštitnika pušteno je solarno grijanje u probni rad. Postavljena je elektronika koja regulira solarne kolektore i spremnike vode. Sve je gotovo. Grijanje radi i još jednom upućujemo poziv za podno grijanje u crkvi. Grijati ćemo crkvu samo kada ima sunca jer nismo u mogućnosti (kada nema sunca) dogrijavati na plin. Molimo Vas da nam pomognete prema svojim mogućnostima isplatiti izvedene radove.
Svaki Vaš dar je dobrodošao i unaprijed Vam zahvaljujemo.
Za sve koji žele uplatiti novac na žiro račun mogu preuzeti uplatnicu u sakristiji.
Vi možete svoje priloge uplatiti za grijanje u sakristiji ili preko žiro računa:
Samostan sv. Frane u Zadru Hypo Alpe-Adria Bank d. d., Zagreb:
2500009-1101027824 s naznakom da je to za crkvu i samostan
sv. Frane u Zadru.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)